- Det er vildt. Jeg har i hvert fald gået og sagt, at 'det her Michelin', det kommer aldrig til at ske, lyder det fra Kim Møller-Kjær, efter han har sundet sig over nyheden. Han er indehaver af restauranten Villa Vest i Lønstrup, som nu kan bryste sig af at have en Michelin-stjerne. - Lige efter uddelingen var det nogle travle og vanvittige timer, fortæller Kim Møller-Kjær efter at været kommet hjem fra Finland, hvor uddelingen foregik. Spiser af Dortes tallerkener Det er ikke kun restauranten, der kan sole sig i den kulinariske bevågenhed, som for alvor har ramt den lille turistby ved Vesterhavet. - Det er superfedt for Villa Vest, men det er også godt for Lønstrup som by, siger Henrik Amtoft, der er købmand i byen. Også keramiker Dorte Visby glæder sig - det er hendes keramik, som blandt andet bruges som service i restauranten. - Det er stort. Jeg synes jo, det er en megagod restaurant, og jeg kan godt lide deres tanker om, at maden skal have et lokalt islæt. Er der plads? Den lille fiskerby Lønstrup, med 555 indbyggere, tiltrækker i forvejen tusindvis af turister i sommermånederne, og det kan stige de næste år. - Nyhedsværdien i, at Villa Vest har fået en Michelin-stjerne, betyder ekstra gæster. Vi kommer på verdenskortet, siger turistchef for Lønstrup Turistforening, Helle Sigetty. Og til spørgsmålet om, hvorvidt der er plads i byen til endnu flere, er hun fortrøstningsfuld: - Der er selvfølgelig nogle uger, der i forvejen er massivt fyldte med gæster. Men derudover er der altid plads til flere.
Mandag dryppede det med Michelin-stjerner over det nordjyske.